ແຫລ່ງຂ່າວຈາກ ແຂວງຈໍາປາສັກ ໃຫ້ຮູ້ວ່າ: ສະຫາຍ ວິໄລວົງ ບຸດດາຄຳ ກໍາມະການສູນກາງພັກ, ເລຂາພັກແຂວງ ເຈົ້າແຂວງຈໍາປາສັກ ໄດ້ນຳພາຄະນະຜູ້ແທນຂັ້ນສູງແຂວງຈໍາປາສັກ ເຄື່ອນໄຫວຢ້ຽມ ຢາມ ແລະ ເຮັດວຽກຢູ່ແຂວງບິ່ງເຝືອກ ສສ ຫວຽດ ນານ ໃນວັນທີ 21-22 ສິງຫາ 2022 ໂດຍໄດ້ການຕ້ອນຮັບຈາກ ສະ ຫາຍ ຫງວຽນ ແມ້ງ ເກື່ອງ ກຳມະການສູນກາງພັກຄອມມູນິດ, ເລຂາພັກແຂວງ, ຫົວໜ້າຄະນະຜູ້ແທນສາມາຊິກສະພາແຫ່ງຊາດແຂວງບິ່ງເຝືອກ, ສະຫາຍ ນາງ ເຈີ່ງ ຕື ຫຽນ ຮອງເລຂາພັກແຂວງ, ປະທານຄະນະກໍາມະການປະຊາຊົນແຂວງ ບິ່ງເຝືອກ ພ້ອມຄະນະ.
ສະຫາຍ ວິໄລວົງ ບຸດດາຄຳ ໄດ້ກ່າວວ່າ: ການມາຢ້ຽມຢາມຂອງຄະນະຜູ້ແທນແຂວງຈຳປາສັກໃນຄັ້ງນີ້ ເພື່ອເປັນການປະກອບສ່ວນ ເສີມຂະຫຍາຍສາຍພົວພັນມິດຕະ ພາບອັນຍິ່ງໃຫຍ່, ຄວາມສະມັກຄີພິເສດ ແລະ ການຮ່ວມມືຮອບດ້ານ ທີ່ເປັນມູນເຊື້ອ ລະຫວ່າງ ສອງພັກ-ສອງລັດ ແລະ ປະຊາຊົນສອງຊາດ ລາວ-ຫວຽດນາມ ໂດຍສະເພາະ ລະຫວ່າງ ແຂວງຈຳປາສັກ ກັບ ແຂວງບິ່ງເຝືອກ ໃຫ້ນັບມືເຕີບໃຫຍ່ຂະຫຍາຍຕົວ ແລະ ພັດທະນາໃຫ້ເຂົ້າສູ່ລວງເລິກ ດ້ວຍຄຸນນະພາບໃໝ່.
ໃນການຢ້ຽມຢາມຄັ້ງນີ້, ໄດ້ມີພົບປະສອງຝ່າຍ ຢູ່ທີ່ສຳນັກງານຫ້ອງວ່າການແຂວງ ບິ່ງເຝືອກ ເຊິ່ງສອງຝ່າຍ ກໍໄດ້ລາຍງານສະພາບເສດຖະກິດ-ສັງຄົມ, ນະໂຍບາຍສົ່ງເສີມການລົງທຶນຂອງແຂວງ ແລະ ພ້ອມກັນຕີລາຄາຄືນການຈັດຕັ້ງປະຕິບັດເນື້ອໃນ, ໝາກຜົນການຮ່ວມມື ສອງຝ່າຍ ແຕ່ປີ 2017 ເຖິງປັດຈຸບັນ. ພ້ອມທັງ ແລກປ່ຽນຄຳຄິດເຫັນ ແລະເປັນເອກະ ພາບນຳກັນ ໃນການກຳນົດທິດທາງແຜນ ການຮ່ວມມື ໃນໄລຍະປີ 2022-2026 ກໍຄື ເນື້ອໃນຂອງບົດບັນທຶກຊ່ວຍຈຳລະຫວ່າງ ແຂວງຈຳປາສັກ ສປປ ລາວ ແລະ ແຂວງ ບິ່ງເຝຶອກ ສສ ຫວຽດນາມ, ສອງຝ່າຍໄດ້ເຫັນດີເປັນເອກະພາບກັນ ດ້ານເນື້ອໃນ ແລະ ການຈັດຕັ້ງປະຕິບັດ ເປັນຕົ້ນ ຮ່ວມກັນສຸ່ມເຫື່ອແຮງ ເພື່ອເສີມສ້າງສາຍພົວພັນໃຫ້ຍືນຍົງ, ເປັນຮູບປະທຳໃນດ້ານຕ່າງໆ ທີ່ແທດເໝາະກັບນະໂຍບາຍ ແລະ ສັນຍາສາກົນຂອງແຕ່ ລະປະເທດ, ຮ່ວມມືກັນປະກອບສ່ວນການພັດທະນາເສດຖະກິດ-ສັງຄົມຂອງສອງຝ່າຍ, ເປັນຕົ້ນ ແມ່ນບັນດາຂົງເຂດ ການຮ່ວມມືດ້ານການແລກປ່ຽນຄະນະຜູ້ແທນສອງຝ່າຍ ແນໃສ່ການເພີ່ມທະວີຄວາມສາມັກມິດຕະພາບ ແລະ ການຮ່ວມມື ລະຫວ່າງ ສອງແຂວງ; ການຮ່ວມ ມືສົ່ງເສີມການການຄ້າ ແລະ ລົງທຶນ; ສອງຝ່າຍ ຈະໃຫ້ການສະໜັບສະໜູນ ແລະ ສະໜອງຂໍ້ມູນກ່ຽວກັບບັນດານັກທຸລະກິດ ທີ່ເປັນທ່າແຮງຂອງສອງ ທີ່ມີຄວາມພ້ອມໃນການຮ່ວມມືທາງການຄ້າ, ຊຸກຍູ້ ສົ່ງເສີມ ໃຫ້ມີການການແລກປ່ຽນ ລະຫ່ວາງ ບັນດານັກທຸລະກິດ. ນອກນັ້ນ, ກໍມີການຮ່ວມມືດ້ານການສຶກສາ, ດ້ານກະສິກຳ, ດ້ານສາທາລະ ນະສຸກ ແລະ ດ້ານການທ່ອງທ່ຽວ; ສອງຝ່າຍຕ້ອງເພີ່ມທະວີການສົ່ງເສີມໂຄສະນາຜະລິດ ຕະພັນກ່ຽວກັບການທ່ອງທ່ຽວເຊິ່ງກັນ ແລະ ກັນ ເພື່ອພັດທະນາໄປສູ່ການເປີດເສັ້ນທາງທ່ອງທ່ຽວຮ່ວມກັນ ລະຫ່ວາງ ສອງທ້ອງຖິ່ນ.
ໂອກາດດຽວກັນນີ້, ເຈົ້າແຂວງຈໍາປາສັກ ຍັງໄດ້ມອບໃບຍ້ອງຍໍ ຂັ້ນແຂວງໃຫ້ແກ່ 4 ກົມກອງ ແລະ ບຸກຄົນ 5 ທ່ານ ຂອງແຂວງບິ່ງເຝືອກ ທີ່ມີຜົນງານໃນການຮ່ວມມືສາຍພົວ ພັນມິດຕະພາບ ລະ ຫວ່າງ ແຂວງຈຳປາສັກ ກັບອົງການຈັດຕັ້ງຕ່າງໆ ສສ ຫວຽດນາມ.
ຂ່າວ: ທັດສະນະ